Βρυξέλλες, 06.01.2005

COM(2004) 856 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τη Δανία να εφαρμόσει μέτρο παρέκκλισης από το άρθρο 14 παράγραφος 1 στοιχείο δ) της Έκτης Οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με επιστολή που καταχωρήθηκε στη Γενική Γραμματεία της Επιτροπής στις 17 Μαΐου 2004, οι δανικές αρχές ζήτησαν άδεια, δυνάμει του άρθρου 27 της οδηγίας 77/388/EEΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλων εργασιών- Κοινό σύστημα φόρου προστιθέμενης αξίας: ομοιόμορφη φορολογική βάση[1] (εφεξής καλούμενη Έκτη Οδηγία), για τη λήψη ειδικών μέτρων παρέκκλισης από το άρθρο 14 παράγραφος 1 στοιχείο δ) της οδηγίας, προκειμένου να αποτραπούν ορισμένες μορφές φοροδιαφυγής ή φοροαποφυγής.

Σύμφωνα με το άρθρο 27 παράγραφος 2 της Έκτης Οδηγίας, η Επιτροπή ενημέρωσε τα λοιπά κράτη μέλη με επιστολή της 15.10.2004 για την αίτηση που υπέβαλε η δανική κυβέρνηση και, με επιστολή της 19.10.2004, η Επιτροπή γνωστοποίησε στη Δανία ότι είχε στη διάθεσή της όλες τις πληροφορίες που θεωρούσε απαραίτητες για την εξέταση της αίτησης.

Στο άρθρο 14 παράγραφος 1 στοιχείο δ) της οδηγίας 77/388/EΟΚ προβλέπεται ότι τα κράτη μέλη απαλλάσσουν από φόρο την τελική εισαγωγή αγαθών για τα οποία δικαιολογείται απαλλαγή από δασμό διαφορετική από αυτή που προβλέπεται στο κοινό δασμολόγιο. Το άρθρο 14 παράγραφος 1 στοιχείο δ) εφαρμόζεται με την οδηγία 83/181/ΕΟΚ[2] και, ειδικότερα, το άρθρο 22 που ορίζει ότι απαλλάσσονται από τον φόρο οι εισαγωγές αγαθών συνολικής αξίας μέχρι 10 ευρώ. Τα κράτη μέλη μπορούν να παρέχουν απαλλαγή για τις εισαγωγές αγαθών των οποίων η συνολική αξία είναι μεγαλύτερη από 10 ευρώ αλλά δεν υπερβαίνει τα 22 ευρώ. Ωστόσο, τα κράτη μέλη μπορούν, επίσης, να εξαιρούν από την απαλλαγή τα αγαθά που εισάγονται στο πλαίσιο πωλήσεων δι’ αλληλογραφίας.

Η Δανία, επί του παρόντος, απαλλάσσει από τον ΦΠΑ τις εισαγωγές εμπορευμάτων υπό μορφή μικρών αποστολών εμπορικού χαρακτήρα προέλευσης τρίτων χωρών. Το όριο που επιβάλλει η Δανία για την απαλλαγή από τον ΦΠΑ είναι 80 DKK (10 ευρώ). Ωστόσο, οι δανικές αρχές διαπίστωσαν ότι ορισμένες εκδοτικές εταιρείες άλλαξαν τον τρόπο διανομής ορισμένων περιοδικών και περιοδικών εκδόσεων, ώστε να διέρχονται μέσω εδαφών που δεν καλύπτονται από την 6η οδηγία ΦΠΑ. Σύμφωνα με αποτελέσματα της έρευνας των δανικών αρχών, κατά τους πρώτους εννέα μήνες του 2003, εισήχθησαν 3,5 εκατομμύρια περίπου εβδομαδιαίες εκδόσεις και περιοδικά μόνο από τις νήσους Åland, που αντιπροσώπευαν απώλεια εσόδων για το κράτος της τάξης των 47 εκατομμυρίων DKK (ήτοι, 6,2 εκατομμύρια ευρώ). Εάν δεν τροποποιηθούν οι κανόνες εφαρμογής του ΦΠΑ με στόχο την αποτροπή της φοροαποφυγής, υπάρχει κίνδυνος να αυξηθεί η απώλεια εσόδων. Οι απώλειες εσόδων ΦΠΑ για τη Δανία έχουν, επίσης, αρνητικές επιπτώσεις στους ιδίους πόρους της Κοινότητας.

Μετά την έκδοση της οδηγίας 83/181/EΟΚ, τα κράτη μέλη δεν έχουν πλέον το δικαίωμα της μη χορήγησης απαλλαγής για τις εν λόγω εισαγωγές βάσει το πρώτου εδαφίου του άρθρου 14 παράγραφος 1 στοιχείο δ) της 6ης οδηγίας και, σε κάθε περίπτωση, η κυβέρνηση της Δανίας δεν μπορεί να καταλήξει κατά πόσον οι εισαγωγές αυτές έχουν σοβαρές επιπτώσεις στις συνθήκες ανταγωνισμού. Το αίτημα για την παροχή παρέκκλισης αφορά μόνο τις αποστολές και τις περιπτώσεις που καλύπτει το σύστημα φοροαποφυγής και δεν σκοπεύει να εξαιρέσει το σύνολο των αποστολών στο πλαίσιο πωλήσεων δι΄ αλληλογραφίας, βάσει του άρθρου 22 της οδηγίας 83/181/EΟΚ .

Κατά συνέπεια, εκτιμάται ότι η προβλεπόμενη παρέκκλιση από το άρθρο 14 πρώτη παράγραφος στοιχείο δ) είναι η πλέον ενδεδειγμένη λύση στις συγκεκριμένες περιστάσεις και για την ειδική περίπτωση φοροαποφυγής που πρέπει να αντιμετωπιστεί. Η παρέκκλιση αυτή καθιστά δυνατή την αποφυγή απώλειας πόρων ΦΠΑ.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τη Δανία να εφαρμόσει μέτρο παρέκκλισης από το άρθρο 14 παράγραφος 1 στοιχείο δ) της Έκτης Οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

την Έκτη Οδηγία (77/388/ΕΟΚ) του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), και ιδίως το άρθρο 27 (1),

την πρόταση της Επιτροπής [3]

Εκτιμώντας τα ακόλουθα:

(1) Σε επιστολή που καταχωρήθηκε από τη Γενική Γραμματεία της Επιτροπής στις 17 Μαΐου 2004, οι δανικές αρχές ζήτησαν άδεια για τη λήψη ειδικών μέτρων παρέκκλισης από το άρθρο 14 παράγραφος 1 στοιχείο δ) της οδηγίας, προκειμένου να αποτραπούν ορισμένες μορφές φοροδιαφυγής ή φοροαποφυγής. Τα λοιπά κράτη μέλη ενημερώθηκαν σχετικά με την αίτηση στις 15.10.2004,

(2) Το μέτρο παρέκκλισης αποσκοπεί, αφενός, να εξαιρέσει ορισμένα περιοδικά και περιοδικές εκδόσεις που εισάγονται στη Δανία από το όφελος της απαλλαγής δυνάμει του άρθρου 14 παράγραφος 1 στοιχείο δ) της οδηγίας και, αφετέρου, να εφαρμόσει σε αυτές τις εισαγωγές τον ΦΠΑ. Το άρθρο 14 παράγραφος 1 στοιχείο δ) εφαρμόζεται με την οδηγία 83/181/ΕΟΚ[4] και, ειδικότερα, το άρθρο 22 που ορίζει ότι απαλλάσσονται από τον φόρο οι εισαγωγές αγαθών συνολικής αξίας μέχρι 10 ευρώ. Τα κράτη μέλη μπορούν να παρέχουν απαλλαγή από το φόρο για τις εισαγωγές αγαθών των οποίων η συνολική αξία είναι μεγαλύτερη από 10 ευρώ αλλά δεν υπερβαίνει τα 22 ευρώ. Η Δανία, επί του παρόντος, απαλλάσσει από τον ΦΠΑ τις εισαγωγές εμπορευμάτων υπό μορφή μικρών αποστολών εμπορικού χαρακτήρα προέλευσης τρίτων χωρών. Το όριο που επιβάλλει η Δανία για την απαλλαγή από τον ΦΠΑ είναι 80 DKK (10 ευρώ).

(3) Οι δανικές αρχές διαπίστωσαν ότι ορισμένες εκδοτικές εταιρείες άλλαξαν τον τρόπο διανομής των εκδόσεών τους σε συνδρομητές στη Δανία, ώστε να διέρχονται μέσω εδαφών που δεν καλύπτονται από την 6η οδηγία ΦΠΑ, με αποτέλεσμα την απώλεια εσόδων για τη Δανία και, συνεπώς, αρνητικές επιπτώσεις στους ιδίους πόρους της Κοινότητας. Αν δεν εξουσιοδοτηθεί η Δανία να αποτρέψει τη μορφή αυτή φοροαποφυγής, υπάρχει κίνδυνος να αυξηθεί περαιτέρω η απώλεια εσόδων.

(4) Μετά την έκδοση της οδηγίας 83/181/EΟΚ, τα κράτη μέλη δεν έχουν πλέον το δικαίωμα της μη χορήγησης απαλλαγής για τις εν λόγω εισαγωγές βάσει του πρώτου εδαφίου του άρθρου 14 παράγραφος 1 στοιχείο δ) της 6ης οδηγίας. Σε κάθε περίπτωση, η κυβέρνηση της Δανίας δεν είναι σε θέση να καταλήξει κατά πόσον οι εν λόγω εισαγωγές έχουν σοβαρές επιπτώσεις στις συνθήκες ανταγωνισμού. Επίσης, το αίτημα για την παροχή παρέκκλισης αφορά μόνο τις αποστολές και τις περιπτώσεις τις οποίες καλύπτει το σύστημα φοροαποφυγής και δεν σκοπεύει να εξαιρέσει το σύνολο των αποστολών στο πλαίσιο πωλήσεων δι΄ αλληλογραφίας βάσει του άρθρου 22 της οδηγίας 83/181/EΟΚ . Συνεπώς, εκτιμάται ότι, στη συγκεκριμένη περίπτωση, η προβλεπόμενη παρέκκλιση από το άρθρο 14 παράγραφος 1 στοιχείο δ) είναι η πλέον ενδεδειγμένη λύση.

(5) Η παρέκκλιση αυτή καθιστά δυνατή την αποφυγή της απώλειας εσόδων ΦΠΑ και, ως εκ τούτου, δεν θα έχει αρνητικές επιπτώσεις στους ιδίους πόρους των Κοινοτήτων που προέρχονται από τον ΦΠΑ:

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 14 παράγραφος 1 στοιχείο δ) της οδηγίας 77/388/EΟΚ, η Δανία εξουσιοδοτείται να εφαρμόσει ΦΠΑ στις εισαγωγές στη Δανία περιοδικών, περιοδικών εκδόσεων ή άλλων παρεμφερών εντύπων που τυπώνονται στην ΕΕ και αποστέλλονται σε ιδιώτες στη Δανία.

Άρθρο 2

Η παρούσα απόφαση εφαρμόζεται μέχρι τις 31 Δεκεμβρίου 2010.

Άρθρο 3

Η παρούσα απόφαση απευθύνεται στο Βασίλειο της Δανίας.

Βρυξέλλες,

Για το Συμβούλιο

Ο Πρόεδρος

[1] ΕΕ L 145, της 13.6.1977, σ. 1. Οδηγία όπως τροποποιήθηκε τελευταία με την οδηγία 2004/7/ΕΚ του Συμβουλίου (ΕΕ L 27, της 30.1.2004, σ. 44.).

[2] EE C [...], [...], σ. [... ].

[3] ΕΕ C [...], [...], σ. [... ].

[4] ΕΕ C [...], [...], σ. [... ].